### Beslutning

Sagens behandling blev udsat i byrådets møde den 10. november 2021.

**Beslutningsforslag fra H**

Med dette beslutningsforslag gør vi opmærksom på de uhensigtsmæssige incitamenter, der er indlejret i kommunens økonomistyring og målsystem. Den skæve incitamentsstruktur er både menneskeligt omkostningsfuld for borgere samt medvirkende til spild af og øget pres på kommunens velfærdsressourcer. Endvidere medfører den skæve incitamentsstruktur til større risiko for forringelse af gennemsigtigheden i kommunens virke - dette i alle opad-, nedad- og vertikale styringsled samt i relation til samarbejdet borgeren og kommunens instanser imellem.

Formål

Vores mandat som folkevalgte politiske repræsentanter for kommunens borgere, giver os enestående muligheder for at kunne gøre noget til gavn for andre. Vores visioner er store og fyldt med de bedste intentioner. Desværre har vi set indikationer på, at der ikke nødvendigvis eksisterer en rød tråd mellem vores vedtagne beslutninger og borgerens brugeroplevelse. Dette skal vi have sat fokus på, sådan vi kan sikre, at de vedtagede politiske målsætninger og økonomiske prioriteringer afspejles i kommunens faktiske virke.

[adresse] velfærdsressourcer bør investeres korrekt og rettidigt i at hjælpe de borgere, som systemet er sat i verden for at støtte. Især med tanke på, at fællesskabets midler er begrænsede, bør vi bestræbe os på, at de tilgængelige midler med højest mulig efficiens bruges på investeringer i borgernær virksom hjælp og støtte.

Vi skal gøre op med den kurs, som vores velfærdssystem fejlagtigt er endt på. Borgernes velfærdsressourcer skal ikke bruges på, at systemet forsvarer sig selv, når der begås fejl. Ej heller på indsatser og tilbud, der udspringer af et "sådan plejer vi at gøre"-rationale eller en sagsbehandlings- og udførerkultur, hvor det primære fokus rettes mod en gennemgående dokumentationssikring, der kan legitimere kommunens virke - uanset om borgerne reelt får virksom hjælp.

Det er ikke den rette kurs, vi er på, når borgere med potentiale til at kunne overkomme sygdom eller følger af funktionsnedsættelser risikerer at ende på livslang offentlig forsørgelse. Eksempelvis skal stressramte eller borgere ramt af depression ikke være i fare for at blive mere syge af mødet med kommunen. Ligeledes skal borgere og familier, hvor der er børn, unge eller voksne med funktionsnedsættelser, ikke belastes yderligere af samarbejdet med kommunen.

Det er tid til, at vi får sat en ny og bedre kurs, hvor systemet erkender sine forbedringspotentialer samt begynder at tage ved lære af sine fejltrin. Dette forudsætter, at alle kommunens ansatte motiveres til at søge efter og investerer i bedre og mere virksomme løsninger.

Derfor retter vi fokus på, at incitamentsstrukturen skal ændres. Vi bør gentænke kommunens økonomistyring og målsystem således, at kommunens velfærdsressourcer i højere grad kan sikres at blive investeret korrekt og med udgangspunkt i opnåelse af det tilsigtede resultat.

Forslag

Ad 1. Kommunens styrings- og målsystem organiseres således, at forvaltningsledere, og derved også ledere og medarbejdere ud i alle led, først og fremmest drives af et incitament til at sikre, vores fælles velfærdssressourcer investeres efficient. Vi skal styrke alle kommunens lederes og medarbejderes oplevelse af, at hver brugt velfærdskrone tæller. Vi skal tydeliggøre vores forventninger om og opbakning til, at alle tager fælles ansvar for, at velfærdsmidlerne investeres fornuftigt og med udgangspunkt i en fælles bestræbelse ift., at borgerne hjælpes til at kunne overkomme deres udfordringer og udfolde deres potentialer - til gavn for alle.

Ad 2. Borgere, der opsøger hjælp i kommunen, bør blive mødt af én rådgiver, hvem der har fagkendskab til den pågældendes hovedproblemstilling. Denne rådgiver er borgerens samarbejdspartner, og har en koordinerende funktion i borgerens sag i kommunen. I samarbejde med borgeren - og relevante fagpersoner omkring borgeren - står rådgiveren for at sikre en grundig behovsanalyse samt initiativtagende afsøgning af konkrete løsningsmuligheder.  Alle borgere, der søger hjælp i kommunen, tilknyttes sådan rådgiver, som registrerer borgerens henvendelse i en "investeringsplan i borgeren" (problemstilling, behovsanalyse, løsningsmuligheder, mål og delmål med estimeret prognose for tidsrammen, samt beskrivelse af nødvendig hjælp/støtte til at nå målet/hvert enkelt delmål plus et estimat for investeringens økonomiske ramme). Kommunens målopfyldelse forudsættes af, at borgeren får hjælp til at overkomme sine udfordringer. Derved mindskes risikoen for, at vi taber nogle borgere, uden det er synligt for os, og vi får overblik over, at velfærdsmidlerne investeres i virksom hjælp.

Med venlig hilsen,

Odette Olsen, Byrådsmedlem i [adresse]

### Sagens forløb

10-11-2021 [adresse] Byråd
Sagens behandling blev udsat i byrådets møde den 10. november 2021.